AaB kommer med et overskud på 0,1 millioner kroner i årets første kvartalsregnskab. Det passer godt med de forventninger som klubben har udmeldt tidligere. Her har man sagt, at man forventer et resultat på mellem nul og minus fem millioner kroner i 2015. Man har regnet med en midterplacering i Alka Superligaen i resultatforventningerne for 2015, imens transferindtægter og europæisk deltagelse ikke indgår i resultatet. - Resultatet for første kvartal er både tilfredsstillende og som forventet. Med vores økonomiske ballast kan vi tænke langsigtet, og vi har allerede nu igangsat dele af vores nye strategiplan med investeringer inden for de nuværende rammer, siger Stephan Schors, som er administrerende direktør. AaB's egenkapital var den 31. marts 2015 på 92,7 millioner kroner.
I årets første kvartal har AaB haft et overskud på 0,1 millioner kroner. Omsætningen og omkostninger er på niveau med de forventninger klubben har haft.